“หอยนางรม” ซองน้ำปลาพริก ร้อยล้าน
เวลาสั่งอาหารกลับบ้าน โดยเฉพาะอาหารตามสั่ง  นอกจากอาหารแล้ว มีอีกอย่างที่เราจะได้มาด้วยเกือบทุกครั้ง  นั่นคือ “ซองน้ำปลาพริก ตราหอยนางรม”  รู้หรือไม่ สินค้าพื้นๆ ซองละไม่ถึงบาทนี้ สามารถสร้างรายได้เป็นร้อยล้าน..    เรื่องนี้น่าสนใจอย่างไร ลงทุนแมนจะเล่าให้ฟัง
29 ก.ค. 2562

“หอยนางรม” ซองน้ำปลาพริก ร้อยล้าน / โดย ลงทุนแมน
เวลาสั่งอาหารกลับบ้าน โดยเฉพาะอาหารตามสั่ง 
นอกจากอาหารแล้ว มีอีกอย่างที่เราจะได้มาด้วยเกือบทุกครั้ง 
นั่นคือ “ซองน้ำปลาพริก ตราหอยนางรม”
รู้หรือไม่ สินค้าพื้นๆ ซองละไม่ถึงบาทนี้ สามารถสร้างรายได้เป็นร้อยล้าน..   
เรื่องนี้น่าสนใจอย่างไร ลงทุนแมนจะเล่าให้ฟัง
รู้หรือไม่ว่าที่เราเรียกกันว่า พริกน้ำปลา จริงๆ แล้วเราต้องเรียกว่า น้ำปลาพริก เพราะองค์ประกอบหลักคือน้ำปลา จึงให้น้ำปลาเป็นคำนาม ส่วนพริกเป็นคำขยายนาม เช่นเดียวกับคำว่า น้ำปลาพริกป่น
คนไทยมี 60 ล้านคน กินข้าววันละ 3 มื้อ แปลว่ามี 180 ล้านมื้อต่อวัน หรือ 65,700 ล้านมื้อในหนึ่งปี..
ซึ่งน้ำปลาพริกเป็นเครื่องปรุงที่นิยมมากในประเทศไทย 
ดังนั้นธุรกิจน้ำปลาพริกแบบซองคงสร้างมูลค่าได้ไม่น้อย
ซองน้ำปลาพริกที่เราจะเห็นบ่อยๆ คือ ตราหอยนางรม และตราปลาไส้ตัน 
ซึ่งทั้งสองยี่ห้อเป็นของ บริษัท น้ำปลาพิไชย จำกัด
บริษัท น้ำปลาพิไชย จำกัด ดำเนินธุรกิจผลิตและจำหน่ายน้ำปลา ก่อตั้งโดยคุณพิไชย รัตนประสิทธิ์ ตั้งแต่ปี พ.ศ. 2480 หรือกว่า 82 ปีมาแล้ว
เริ่มแรกบริษัทจำหน่ายน้ำปลาเพียงในจังหวัดชลบุรี และภาคตะวันออก
ต่อมาเมื่อคุณพิรุณ รัตนประสิทธิ์ ซึ่งเป็นบุตรชายได้เข้ามาบริหารต่อ ก็ได้นำเทคโนโลยีสมัยใหม่มาใช้ในการผลิตและบรรจุน้ำปลา พร้อมทั้งขยายการจำหน่ายไปทั่วทุกภูมิภาคของไทย
และปัจจุบันบริษัทได้ส่งออกสินค้าไปกว่า 70 ประเทศทั่วโลก
สินค้าของบริษัทมีทั้ง น้ำปลาบรรจุขวด น้ำปลาซอง น้ำปลาพริกซอง น้ำส้มสายชู และพริกน้ำส้มซอง
ภายใต้ตราหอยนางรม และ ตราปลาไส้ตัน
รายได้และกำไรของ บริษัท น้ำปลา พิไชย จำกัด
ปี 2559 มีรายได้ 439.5 ล้านบาท กำไร 8.3 ล้านบาท 
ปี 2560 มีรายได้ 445.8 ล้านบาท กำไร 8.1 ล้านบาท 
ปี 2561 มีรายได้ 465.1 ล้านบาท กำไร 5.5 ล้านบาท
โดยทุกๆ ยอดขาย 100 บาท จะเป็นต้นทุนสินค้าถึง 83 บาท ค่าใช้จ่ายต่างๆ อีก 16 บาท เหลือเป็นกำไรเพียง 1 บาท..
แม้จะเป็นสินค้าบ้านๆ ราคาถูก แต่ถ้าเจาะตลาด และสเกลให้เป็นขนาดใหญ่ได้
ก็สามารถสร้างรายได้ให้บริษัทไม่น้อย
สมัยก่อนเจ้าของร้านอาหารต้องเอาน้ำปลาพริกมาเทใส่ถุง แล้วมัดปากถุงด้วยยางเอง 
ซึ่งเป็นงานที่จุกจิก และเสียเวลา
ส่วนคนซื้อก็ต้องมาลำบากแกะยางมัดถุง
แต่ตอนนี้อะไรๆ ก็ง่ายขึ้น ด้วยน้ำปลาพริกแบบซอง
นี่คืออีกหนึ่งนวัตกรรม ที่ทำให้ชีวิตของเราสะดวกสบายมากขึ้น
และตลาดนี้ก็คงเติบโตได้อีก
เพราะปัจจุบันคนนิยมสั่งอาหารทางออนไลน์มากขึ้น
ดังนั้น เมื่อร้านอาหารขายอาหารใส่กล่องได้เยอะขึ้น
ก็ต้องซื้อ น้ำปลาพริกแบบซอง มากขึ้นเป็นเงาตามตัว..
เรื่องนี้สอนให้รู้ว่า นวัตกรรม ไม่จำเป็นต้องเป็นอะไรที่ซับซ้อน หรือเทคโนโลยีไฮเทค
แต่อาจเป็นการต่อยอดสินค้าเดิมๆ ด้วยการแก้ปัญหา Pain Point ในชีวิตประจำวัน
ซึ่งหากใครมองเห็น Pain Point นี้ก่อน แล้วลงมือทำ ก็จะเป็นผู้นำ และประสบความสำเร็จได้ เหมือนอย่าง น้ำปลาพิไชย
มีอีกเรื่องที่ลงทุนแมนอยากรู้
โดยปกติน้ำปลาพริก จะมีอายุไม่กี่วัน เพราะพริกมักเสียก่อนน้ำปลา
แต่น้ำปลาพริกแบบซองกลับมีอายุได้หลายเดือน
พริกที่อยู่ในซองเขามีเคล็ดลับอะไร?
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-กรมพัฒนาธุรกิจการค้า